बीते 18 जुलाई 2018 को विश्वविद्यालय अनुदान आयोग (यूजीसी) ने उच्च शिक्षण संस्थानों में शिक्षकों की नियुक्ति के लिए अधिसूचना जारी कर दी है। बताया जा रहा है कि अब शिक्षक बनने के लिए पीएचडी की डिग्री अनिवार्य होगी। कारण के रूप में यह कहा जा रहा है कि सरकार उच्च शिक्षा को गुणवत्ता युक्त बनाना चाहती है। इस संबंध में केंद्रीय मानव संसाधन विकास मंत्री प्रकाश जावड़ेकर कहते हैं, भारत में विश्वस्तरीय छात्रों की मौजूदगी के बावजूद शिक्षकों की कमी और गुणवत्ता में सुधार के लिए सरकार दुनिया भर में कार्यरत श्रेष्ठतम भारतीय शिक्षकों को स्वदेश में शिक्षण कार्य में शामिल करने के प्रयास कर रही है। उन्होंने कहा, सभी आईआईटी मिलकर वैश्विक स्तर पर शिक्षकों की भर्ती करेंगे। इसमें भारतीय मूल के श्रेष्ठ शिक्षकों को भारत में पढ़ाने और इस बावत सभी सुविधाएं और अन्य जरूरी छूट देने की पहल की जाएगी।